Guido de Chalgi laudante filio suo Petro concessit Deo et Sanctę Marie Cistercii et fratribus eiusdem monasterii quicquid habebat in territorio Ambiliacensi in terris, aquis, pratis, silvis et in toto territorio Tuntaneis. Glandis usum tamen et ceterę pasturę nemorum quoque in territorio Ambiliacensi sibi retinuit coram his testibus : Simone de Vergiaco, Giraldo de Pulliaco, Henrico preposito de Ursens, Ulrico Motez, Walone fratre eius, Girardo de Brasi, Hugone filio prepositi, Johanne de Pulliaco, Walone de Panniaco, Widone filio Othonis et aliis quam pluribus.